《醉时歌》
清代·朱骏声

人生百岁亦草草，安得黄金鍊丹早。闭门兀兀空著书，不饮那知酒杯好。

昔有刘伯伦，死便埋我全其真。后来谁续《酒德颂》，我识世间无酒人。

春风二月开桃花，绯绯一树蒸红霞。芝田种秫酿新熟，高兴肯让麻姑家。

醉后看天大如斗，左手击鲜，右手击缶。行乐安能千万年，倏忽浮云变苍狗。

我悲东园公，山人劝酒依青松。一朝为汉出山去，功成胡不归山中。

我爱李青莲，长安市上白日眠。《清平乐》章带醉赋，归来捉月沧海边。

古人已往今人来，天地自筑糟丘台。不能读破书万卷，何当鲸饮倾千杯。

吁嗟乎！人间日月车轮驰，蓬莱仙人不可知。酒星堕地酒泉竭，丹砂亦有驻颜时。

作者简介：（1788—1858）江苏吴县人，字丰𦬊，号允倩。少时从钱大昕问学。嘉庆二十三年举人。授安徽黟县训导。咸丰初以进呈《说文通训定声》、《说雅》赏国子监博士。于小学音韵之外，兼长天文。另有《六十四卦经解》、《数度衍约》、《左传旁通》、《夏小正补传》、《传经室集》等。